امریکی خواتین کو بانجھ کرنے کا ملزم پاکستانی نژاد ڈاکٹر عدالت میں پیش
عدالتی دستاویزات کے تحت ڈاکٹر جاوید پر الزام ہے کہ انہوں نے لوگوں سے ان کی صحت کے معاملے میں جھوٹ بولا اور انہیں نقصان پہنچایا ہے۔
ویب ڈیسک — امریکی اخبار 'نیویارک ٹائمز' کے مطابق جاوید پرویز ورجینیا میں گائنا کولوجسٹ (ماہر امراض نسواں) کے طور پر گزشتہ کئی برس سے خدمات انجام دے رہے تھے۔ ان پر الزام ہے کہ وہ ہیلتھ کیئر فراڈ کے مرتکب ہوئے ہیں۔ ڈاکٹر جاوید پر ایک خاتون کے علم میں لائے بغیر ان کی فیلوپین ٹیوبز (جسمانی حصہ) نکالنے کا بھی الزام ہے۔ جاوید پرویز کی عمر 69 برس ہے جبکہ انہیں آٹھ نومبر کو گرفتار کیا گیا تھا۔ عدالتی دستاویزات کے تحت ان پر الزام ہے کہ انہوں نے لوگوں سے ان کی صحت کے معاملے میں جھوٹ بولا ہے۔ ڈاکٹر جاوید پر الزام ہے کہ انہوں نے 2011 میں ایک حاملہ مریضہ سے پوچھا کہ کیا آپ ایک اور بچہ پیدا کرنا چاہتی ہیں؟ تین سال بعد جب خاتون نے اپنا معائنہ کرایا تو انہیں معلوم ہوا کہ ان کی دونوں فیلیپین ٹیوبز نکال دی گئی ہیں۔ جس کی وجہ سے وہ دوبارہ حاملہ نہیں ہو سکتی تھیں۔ پاکستانی نژاد ڈاکٹر پر الزام ہے کہ وہ اپنے مریضوں کو کینسر سے ڈرا کر خوف میں مبتلا کرتے تھے تاکہ وہ آپریشن کرانے پر تیار ہو جائیں اور پھر مریضوں کے علم میں لائے بغیر غیر ضروری سرجریز کرتے تھے۔ عدالتی دستاویزات میں کہا گیا ہے کہ ڈاکٹر جاوید سے آپریشن کرانے والے مریض اس بات سے آگاہ نہیں ہوتے تھے کہ ان کا آپریشن کس پروسیجر کے تحت ہوگا۔ اسی طرح کئی مریضوں کے علم میں لائے بغیر انہوں نے غیر ضروری آپریشنز کیے۔ ڈاکٹر جاوید کے وکیل لارنس ایچ ووڈورڈ نے ان پر لگے الزامات سے متعلق کوئی موقف دینے سے گریز کیا ہے۔ خیال رہے کہ ڈاکٹر پرویز کے خلاف تحقیقات کا آغاز گزشتہ سال ستمبر میں کیا گیا تھا۔ فیڈرل بیورو آف انویسٹی گیشن (ایف بی آئی) کو ڈاکٹر جاوید کے ہی اسپتال کے ایک ملازم نے اطلاع دی تھی کہ ڈاکٹر جاوید غیر ضروری سرجریز میں ملوث ہیں۔ ڈاکٹر جاوید پرویز نے پاکستان میں ہی پنجاب یونیورسٹی سے میڈیکل کی تعلیم حاصل کی تھی جب کہ میڈیکل لائسنس انہوں نے ورجینیا میں ہی حاصل کیا تھا۔ وہ گزشتہ 30 برس سے پریکٹس کر رہے تھے۔